Turinys
Rodyklė 🔎︎

# Bendradarbiavimas

„LibreOffice“ teksto, pateikčių ir grafikos rengyklėse vieną dokumentą taisymui tuo pačiu metu gali atverti tik vienas naudotojas. Skaičiuoklėje tą patį dokumentą vienu metu gali taisyti keli naudotojai.

## Bendradarbiavimas skaičiuoklėje

Bendrinamą „LibreOffice“ skaičiuoklės dokumentą vienu metu taisyti ir įrašyti gali keli naudotojai. Visi bendrinamą dokumentą taisyti norintys naudotojai turi įvesti vardą lange LibreOffice → ParinktysPriemonės → Parinktys → LibreOffice → Naudotojo duomenys.

Kai įgalintas taisymų sekimas arba dokumento bendrinimas, kai kuriomis komandomis naudotis negalima (jos yra neveiksnios). Naujame skaičiuoklės dokumente pritaikyti ar įterpti elementų, kurių komandos neveiksnios, nepavyks.

### Naujo skaičiuoklės dokumento kūrimas

Naudotojas A kuria naują skaičiuoklės dokumentą. Galimi tokie scenarijai:

- Naudotojas nenori bendrinti skaičiuoklės dokumento su kitais naudotojais.

  Naudotojas A pradeda, taiso ir įrašo skaičiuoklės dokumentą kaip ir bet kurį teksto, pateikčių ar grafikos dokumentą.

- Naudotojas nori bendrinti skaičiuoklės dokumentą su kitais naudotojais.

  Naudotojas A pasirenka komandą Priemonės → Bendrinti dokumentą veikiamojo dokumento bendrinimui pradėti. Tai jis gali padaryti atsivėrusiame dialogo lange. Jei naudotojas įgalins dokumento bendrinimą, dokumentas bus įrašytas bendrinimo veiksenoje, apie tai bus informuojama ir pavadinimo juostoje.

Komanda Priemonės → Bendrinti dokumentą galima pakeisti dokumento veikseną iš asmeninio taisymo į bendrinimo. Jei bendrinamą dokumentą norėsite taisyti tik asmeniškai, tokį dokumentą reikės įrašyti kitu vardu arba kitame aplanke. Šitaip bus sukurta nebendrinama skaičiuoklės dokumento kopija.

### Skaičiuoklės dokumento atvėrimas

Naudotojas A atveria skaičiuoklės dokumentą. Galimi tokie scenarijai:

- Skaičiuoklės dokumentas nėra bendrinamas.

  Naudotojas A atveria, taiso ir įrašo skaičiuoklės dokumentą kaip ir bet kurį teksto, pateikčių ar grafikos dokumentą.

- Skaičiuoklės dokumentas yra bendrinamas.

  Naudotojui parodomas pranešimas, kad dokumentas yra bendrinamas, ir kad šioje veiksenoje nebus galima naudotis kai kuriomis funkcijomis. Naudotojas gali atsisakyti šio pranešimo rodymo ateityje. Spustelėjus mygtuką Gerai dokumentas atveriamas bendrinimo veiksenoje.

### Bendrinamo skaičiuoklės dokumento įrašymas

Naudotojas A įrašo bendrinamą skaičiuoklės dokumentą. Galimi tokie scenarijai:

- Nuo tada, kai naudotojas A atvėrė dokumentą, dokumentas nebuvo taisytas ir įrašytas kito naudotojo.

  Dokumentas įrašomas.

- Nuo tada, kai naudotojas A atvėrė dokumentą, dokumentą taisė ir įrašė kitas naudotojas.

  Jei dokumente nėra nesuderinamų taisymų, dokumentas įrašomas.

  Jei taisymai nesuderinami, atveriamas nesuderinamumų sprendimo dialogo langas. Naudotojas A turi nuspręsti, kuriuos taisymus išlaikyti – savuosius ar kitų naudotojų. Kai visi nesuderinamumai išsprendžiami, dokumentas įrašomas. Kol naudotojas A sprendžia konfliktus, kiti naudotojai negali įrašyti bendrinamo dokumento.

- Tuo pat metu kitas naudotojas bando įrašyti bendrinamą dokumentą ir sprendžia nesuderinamumus.

  Naudotojui A parodomas pranešimas apie įtraukiamus kito naudotojo pakeitimus. Naudotojas A gali atsisakyti įrašyti dokumentą, arba įrašyti vėliau.

Naudotojui įrašius bendrinamą dokumentą, dokumentas atnaujinamas, kad jame būtų atvaizduoti kitų naudotojų atlikti ir įrašyti pakeitimai. Parodomas ir pranešimas apie įtrauktus kitų naudotojų pakeitimus, jei tokių buvo.

## Bendradarbiavimas tekstų, pateikčių ir grafikos rengyklėse

Visose programose – tekstų, pateikčių, grafikos rengyklėse ar skaičiuoklėje – kai neįgalintas dokumento bendrinimas, galima naudoti failų blokuotę. Blokuoti failą galima net kai tas pats dokumentas atveriamas iš skirtingų operacinių sistemų.

Naudotojas A atveria dokumentą. Galimi tokie scenarijai:

- Dokumentas nėra užblokuotas jokio kito naudotojo.

  Dokumentas bus atvertas naudotojui A taisyti ir įrašyti. Dokumentas bus užblokuotas kitiems naudotojams, kol naudotojas A jo neužvers.

- Dokumentas failų sistemoje pažymėtas kaip skirtas tik skaitymui.

  Dokumentas bus atvertas tik skaitymui, taisymas nebus leidžiamas. Naudotojas A galės įrašyti dokumentą kitų vardu arba kitame aplanke, tuomet taisyti šią dokumento kopiją.

- Dokumentas užblokuotas kito naudotojo.

  Naudotojui A parodomas pranešimas, jog dokumentas užblokuotas. Iš dialogo lango naudotojas A gali atverti dokumentą tik skaitymui, atverti dokumento kopiją taisymui arba atsisakyti atvėrimo.

## Naudotojų prieigos teisės ir dokumentų bendrinimas

Kad būtų galima bendrinti dokumentus, operacinėje sistemoje reikia užtikrinti tam tikras naudotojų prieigos teisių sąlygas.

- Bendrinamas failas turi būti aplanke, prie kurio prieigą turi visi bendradarbiai.

- Ir pačiam dokumentui, ir atitinkamam blokuotės failui turi būti nustatytos tinkamos failų prieigos teisės, kuriomis visiems bendradarbiams leidžiama kurti, šalinti ir taisyti failus.

Atminkite, kad turėdami rašymo teisę naudotojai gali (netyčia arba sąmoningai) šalinti ir keisti failus.

Susijusios temos

Įrašyti kaip